'ఎస్‌ఎస్‌ఏ కాంట్రాక్టు ఉద్యోగులను  పర్మినెంట్‌ చేయాలి'
నవతెలంగాణ - సిటీబ్యూరో
       సర్వశిక్షా అభియాన్‌ (ఎస్‌ఎస్‌ఏ)లో పని చేస్తున్న కాంట్రాక్టు ఉద్యోగులను తక్షణమే పర్మినెంట్‌ చేయాలని కాంట్రాక్టు ఉద్యోగుల సంఘం రాష్ట్ర ప్రధాన కార్యదర్శి వెంకటేశ్వర్లు ప్రభుత్వాన్ని డిమాండ్‌ చేశారు. ఎస్‌ఎస్‌ఏ కాంట్రాక్టు ఉద్యోగులతో హైదరాబాద్‌లో ఆదివారం సమావేశం నిర్వహించారు. ఈ సందర్భంగా ఆయన మాట్లాడుతూ... తెలంగాణ రాష్ట్రవ్యాప్తంగా సర్వశిక్షా అభియాన్‌లో సుమారు 3 వేల మంది సిఆర్‌పి(క్లస్టర్‌ రిసోర్సు పర్సన్స్‌)లతో పాటు ఇతర కాంట్రాక్టు ఉద్యోగులు చాలీచాలని వేతనాలతో పని చేస్తున్నారని అన్నారు. ఎన్నికల ముందు కాంట్రాక్టు ఉద్యోగులందరినీ పర్మినెంట్‌ చేస్తామని చెప్పిన కెసిఆర్‌ అధికారంలోకి వచ్చాక సర్వశిక్షా అభియాన్‌ (ఎస్‌ఎస్‌ఎ) కేంద్ర ప్రభుత్వ పథకమంటూ తమని విస్మరిస్తున్నారన్నారు. ఇప్పటికైనా తెలంగాణ ప్రభుత్వం ప్రకటించిన కాంట్రాక్టు ఉద్యోగుల రెగ్యూలరైజేషన్‌ జాబితాలో ఎస్‌ఎస్‌ఏ కాంట్రాక్టు ఉద్యోగులను చేర్చాలని ఆయన డిమాండ్‌ చేశారు. ఎస్‌ఎస్‌ఎలో పని చేస్తున్న కాంట్రాక్టు ఉద్యోగులందరినీ పర్మినెంట్‌ చేయాలని, సీనియారిటీ ప్రకారం సిఆర్‌పి( క్లస్టర్‌ రిసోర్సు పర్సన్స్‌)లను ఎంఆర్‌పి(మండల రిసోర్సు పర్సన్స్‌)గా ప్రమోషన్లు ఇవ్వాలని డిమాండ్‌ చేశారు. పెరుగుతున్న ధరలకనుగునంగా వేతనాలను పెంచాలని, ప్రతి ఒక్కరికీ రూ.5 లక్షల ఇన్స్‌రెన్సు సౌకర్యం కల్పించాలని, మహిళా ఉద్యోగులకు ప్రసూతి సెలవులు ఇవ్వాలని ఆయన ప్రభుత్వాన్ని కోరారు. ఈ సమావేశంలో సంఘం రాష్ట్ర నాయకులు రామారావు, శ్రీనివాసు, వెంకన్న, యాదయ్య, లాలమ్మ, ప్రసాద్‌, కోటేశ్వర్‌రావు, తదితరులు పాల్గొన్నారు.
మీ స్నేహితులకు రికమెండ్ చెయ్యండి